स्तर उकास्ने लक्ष्य
नेदरल्यान्ड्सबाट आएका लेभल–५ प्रशिक्षक म्याट भान विजलसँगको तीन साताको प्रशिक्षणपछि नेपाली भलिबल टोलीले बंगलादेशी राष्ट्रिय टोलीसँग दुई मैत्रीपूर्ण खेल खेल्दै छ । विशेष प्रशिक्षण दिएर विजल गतसाता स्वदेश फर्किसकेका छन् ।
काठमाडौं — नेदरल्यान्ड्सबाट आएका लेभल–५ प्रशिक्षक म्याट भान विजलसँगको तीन साताको प्रशिक्षणपछि नेपाली भलिबल टोलीले बंगलादेशी राष्ट्रिय टोलीसँग दुई मैत्रीपूर्ण खेल खेल्दै छ । विशेष प्रशिक्षण दिएर विजल गतसाता स्वदेश फर्किसकेका छन् ।नेपालका प्रशिक्षक जगदीश भट्टका अनुसार मैत्रीपूर्ण खेल भएकाले नेपालले यसबाट आफ्नो स्तर उकास्ने लक्ष्य राखेको छ । ‘दुवै टोली एकै स्तरका छन् । पछिल्लो पटक सोझो सेटले पराजित भए पनि हामीले सबै सेटमा २० अंक जोडेका थियौं । बंगलादेशले भलिबल विकासमा निकै ध्यान दिएको छ । उनीहरू राम्रा छन् । त्यसैले हाम्रा लागि यो राम्रो अवसर हो,’ उनले भने ।प्रशिक्षक भट्टले डच प्रशिक्षक विजलसँगको प्रशिक्षण फलदायी भए पनि अझै धेरै सुधार गर्नुपर्ने पक्ष देखिएको बताए । ‘हामीले तीन साताको छोटो समयमा विशेषत: कमजोर देखिएको रिसिभ र ब्लकमा ध्यान दियौं । हाम्रो कमजोर पक्षमा केही सुधार आएको छ । पूर्ण रूपमा टोलीलाइ बलियो बनाउन विदेशी प्रशिक्षकसँग ३ देखि ६ महिनाको प्रशिक्षण आवश्यक पर्छ,’ उनले भने ।यता बंगलादेश टोलीलाई इरानका प्रशिक्षक अली पौर अरोजीले ८ महिनायता हेरिरहेका छन् । उनी टोलीसँग दुई वर्षका लागि अनुबन्धन भएको बताइएको छ । इरानी प्रशिक्षकसँग रहेर प्रशिक्षण गर्दा टोलीमा निकै परिवर्तन आएको बंगलादेशी टोलीका कप्तान सायेद अल जबिरले बताए । ‘प्रशिक्षक अलीको आगमनसँगै हामीले आधुनिक भलिबलबारे धेरै सिकेका छौं । विगतमा हामीले खेल्दै आएको पद्धतिभन्दा फरक रूपबाट उहाँले खेलाउनुभएको छ,’ उनले भने । पछिल्लो पटक नेपाललाई पराजित गरे पनि दुवै टोली एकै स्तरमा रहेको जबिरको बुझाइ छ । यसअघि दोस्रो एभिसी सेन्ट्रल जोन भलिबलमा सोझो सेटमा पराजित नेपालले त्यसअघिका दुई खेलमा भने बंगलादेशलाई पराजित गरेको थियो ।इरानी प्रशिक्षक अरोजीले भने नेपालसँगको मैत्री खेललाई भलिबल विकासको अभिन्न पाटोका रूपमा लिएका छन् । ‘जित–हार खेलको नियम हो । तर हामी मैत्रीपूर्ण खेलमा नतिजाभन्दा बढी प्रदर्शन हेर्न आएका छौं । टोलीमा केही युवा छन् । हामीले लामो समयदेखि गरेको प्रशिक्षणको प्रतिफल थाहा हुन्छ,’ उनले भने । दुवै टोली उही स्तरको रहेकाले यस खेलबाट नतिजाभन्दा पनि प्रदर्शनले अगाडि बढ्न सहयोग पुग्ने विश्वास अरोजीको छ । नेपालले आइतबार डेनमार्कको ए डिभिजन क्लब भिलवोभालाई हराएको थियो ।नेपालले पछिल्लो खेलमा हार बेहोरे पनि कप्तान इमबहादुर मगर यसपल्ट दुवै खेलमा नेपाल विजयी रहने दाबी गर्छन् । ‘घरेलु मैदानमा खेल्दा टोलीमाथि सबैको आस हुन्छ । हामीले पछिल्लो खेलबाट आफ्नो कमजोरी पनि सुधार गर्दै आएका छौं । यस खेलले हाम्रो स्तर थाहा हुन्छ नै, आउने प्रतियोगितालाई पनि सहयोग पुग्छ,’ कप्तान मगरले भने ।मैत्रीपूर्ण भलिबलका लागि १८ सदस्यीय बंगलादेशी टोली आइतबारै नेपाल आइसकेको छ । नेपालले पनि सोमबार १४ सदस्यीय टोली घोषणा गरेको छ । मंगलबार र बुधबार हुने मैत्रीपूर्ण खेल लगनखेलस्थित आर्मीको शारीरिक तथा प्रशिक्षण केन्द्रको कभर्डहलमा हुनेछ ।नेपाली टोली :इमबहादुर मगर (कप्तान), महेन्द्र श्रेष्ठ, कुलबहादुर थापा, मनबहादुर श्रेष्ठ, धनबहादुर भट्ट, नरेन्द्र गिरी, हरि अधिकारी, भैरव बम, दीपकराज जोशी, राजकुमार निरौला, राजु शेरचन, लोकेन्द्र गिरी, ईश्वर थापामगर, विनोद चन्द । जगदीश भट्ट (प्रशिक्षक), भरत यादव (सहायक प्रशिक्षक), टेककुमार राजभण्डारी (टिम व्यवस्थापक) ।